সকালে দরজা খুলে বাইরে দাঁড়ালাম। আমাদের তিন সপ্তাহের বাসস্থান ওয়েস্টমিনস্টার ব্রিজ রোডে। এই ব্রিজ নিয়ে ওয়ার্ডসওয়ার্থের বিখ্যাত সনেট রয়েছে। সামনে বড় রাস্তা। সব সময় ব্যস্ত। সব কিছুই চলছে দ্রুত গতিতে। কিন্তু নিয়ম মেনে। টেমসের দক্ষিণ তীর ধরে ঘুরতে বেরোলাম। আমাদের ফ্ল্যাটের পিছনেই লোয়ার মার্শ। একটা সময় জলা জায়গা ছিল। দু’দিকে ফুটপাথে নানা দেশের খাবারের দোকান। বাঁ দিকে ঘুরেই ওয়াটারলু স্টেশন। হাঁটতে হাঁটতেই পৌঁছলাম টেমসের দক্ষিণ তীরে রয়্যাল ফেস্টিভ্যাল হলে। এই হলের বাইরে নেলসন ম্যান্ডেলার আবক্ষ মূর্তি রয়েছে। ভিতরে ছ’টি তলায় বিভিন্ন অনুষ্ঠানের বন্দোবস্ত। বাইরের ব্যালকনি থেকে নজর পড়ে টেমসের অসাধারণ সৌন্দর্য। নদীর বুকে রকমারি জলযান চলছে। প্রচুর পর্যটকের ভিড়। রয়্যাল ফেস্টিভ্যাল হলে আছে কবিতার বই-এর লাইব্রেরি। রবীন্দ্রনাথের অনেকগুলি কাব্যগ্রন্থের পুরনো সংস্করণ রয়েছে এখানে। ওখান থেকে বেরিয়ে আবার টেমসের দক্ষিণ পাড় ধরে হাঁটতে হাঁটতে বিখ্যাত লন্ডন আই-তে পৌঁছে গেলাম। এখান থেকে লন্ডন শহরকে অপূর্ব দেখায়। পাশেই সবুজ, সুন্দর ঘাসের বাগান, জুবিলি গার্ডেন্স। অনেকে বসে গল্প করছেন। আশেপাশে পায়রা আর হাঁস ঘুরে বেড়াচ্ছে। এগোলাম সামনের দিকে। বাঁ দিকে লন্ডন ডাঞ্জন (Dungeon)। একটু এগিয়ে ওয়েস্টমিনস্টার ব্রিজ থেকে হেঁটে ব্রিটিশ পার্লামেন্ট। পাশে বিগবেন। এটা টেমসের উত্তর পা়ড়। পার্লামেন্টের পাশ দিয়ে এগোতেই বিস্তৃত সবুজ ঘাসের মাঝে রঁদা’র এক অপূর্ব ভাস্কর্য। পার্লামেন্টের ভিতরে ক্রমওয়েল, রিচার্ড দ্য গ্রেটের পূর্ণাবয়ব মূর্তি। ডান দিকে, একটু এগোলেই বিগবেন, বাঁ’দিকে পার্লামেন্ট স্কোয়্যার। সেখানে চার্চিল, গাঁধীজি, ম্যান্ডেলার পূর্ণাবয়ব মূর্তি রয়েছে। সেখান থেকে গেলাম বাকিংহাম প্যালেসের দিকে। চারদিকে রাজকীয় আভিজাত্যের প্রতীক। গোটা জায়গাটাই ওয়েস্টমিনস্টার। চারিদিকে পুরনো সংস্কৃতির ছাপ।